PATVIRTINTA

Klaipėdos rajono savivaldybės tarybos

2017 m. gruodžio 21 d. sprendimu

Nr. T11-402

**KLAIPĖDOS RAJONO SAVIVALDYBĖS KOMUNALINIŲ ATLIEKŲ TVARKYMO TAISYKLĖS**

**I SKYRIUS**

**BENDROSIOS NUOSTATOS**

1. Klaipėdos rajono savivaldybės (toliau – Savivaldybė) komunalinių atliekų tvarkymo taisyklės (toliau – Taisyklės), vadovaujantis aplinkosaugos, techniniais-ekonominiais, higienos reikalavimais ir atliekų tvarkymo planų sąlygomis, reglamentuoja komunalinių atliekų tvarkymo sistemos organizavimo tvarką, atliekų tvarkymo procesus, jų prevencijos ir pakartotinio naudojimo reikalavimus, siekiant užtikrinti aplinkai bei visuomenei saugų, darnios plėtros principus atitinkantį, atliekų tvarkymą.

2. Taisyklės reglamentuoja komunalinių atliekų tvarkymo sistemos organizavimą, viešosios komunalinių atliekų tvarkymo paslaugos (toliau – Paslauga) teikimo reikalavimus savivaldybės teritorijoje, atliekų turėtojų ir tvarkytojų teises, pareigas ir atsakomybę bei šių Taisyklių reikalavimų laikymosi priežiūros ir kontrolės mechanizmus ir tvarką.

3. Taisyklės yra privalomos visiems Savivaldybės teritorijoje esantiems atliekų turėtojams, kurie yra skirstomi į šias grupes:

3.1. gyventojai (fiziniai asmenys);

3.2. juridiniai asmenys, jų filialai, atstovybės, kurių veikloje susidaro atliekos, panašios į komunalines atliekas, ir šių atliekų tvarkymas nėra apibrėžtas minėtiems asmenims Lietuvos Respublikos aplinkos ministerijos nustatyta tvarka išduotame taršos integruotos prevencijos ir kontrolės (toliau – TIPK) ar taršos leidime arba šie leidimai jiems yra neprivalomi.

4. Taisyklės nustato atliekų tvarkymo reikalavimus šioms Savivaldybės teritorijoje susidarančioms komunalinėms atliekoms:

4.1. biologiškai skaidžioms atliekoms (žaliosios, maisto – virtuvės atliekos);

4.2. pakuotėms, pakuočių atliekoms ir antrinėms žaliavoms;

4.3. buityje susidarančioms tekstilės atliekoms;

4.4. buityje susidarančioms pavojingosioms atliekoms;

4.5. elektros ir elektroninės įrangos atliekoms;

4.6. didelių gabaritų atliekoms;

4.7. naudotoms padangoms;

4.8. buityje susidarančioms statybos ir griovimo atliekoms;

4.9. mišrioms (likusioms po pirminio rūšiavimo) komunalinėms atliekoms;

4.10. gatvių, šaligatvių ir teritorijų valymo sąšlavoms.

5. Kitos Savivaldybės teritorijoje susidarančios atliekos tvarkomos Lietuvos Respublikos teisės aktų nustatyta tvarka.

6. Taisyklės nereglamentuoja šių atliekų tvarkymo:

6.1. atliekų, kurių tvarkymo nereglamentuoja Lietuvos Respublikos atliekų tvarkymo įstatymas;

6.2. gamybinių atliekų, juridinių asmenų, kurių TIPK arba taršos leidimuose nustatytų atliekų tvarkymo reikalavimų negali įvykdyti Savivaldybės komunalinių atliekų tvarkymo sistema, atliekų;

6.3. pakartotinio naudojimo pakuočių;

6.4. farmacinių ir medicininių atliekų;

6.5. netinkamų eksploatuoti transporto priemonių;

6.6. šalutinių gyvūninių produktų;

6.7. fekalijų, srutų, nuotekų, kitų skystų atliekų.

7. Atliekos privalo būti tvarkomos laikantis teisės aktuose nustatytų prevencijos ir atliekų tvarkymo prioritetų eiliškumo (paruošimas naudoti pakartotinai, perdirbimas, kitoks naudojimas, šalinimas).

8. Atliekas naudoti ir šalinti šiose Taisyklėse nenurodytais būdais – draudžiama

**II SKYRIUS**

**PAGRINDINĖS SĄVOKOS**

**Atliekų surinkimas** – atliekų paėmimas iš atliekų turėtojų, įskaitant rūšiuojamąjį atliekų surinkimą ir parengiamąjį laikymą iki atliekų surinkimo įrenginiuose, kuriuose atliekos iškraunamos, kad jas būtų galima paruošti pervežimui į atliekų naudojimo ar šalinimo įrenginius.

**Atliekų tvarkymas *–*** atliekų surinkimas, vežimas, naudojimas ir šalinimas, šių veiklų organizavimas ir stebėsena, šalinimo vietų vėlesnė priežiūra, įskaitant, kai minėtus veiksmus atlieka prekiautojas atliekomis ar tarpininkas.

**Atliekų turėtojas** – atliekų darytojas arba asmuo, turintis atliekų.

**Atliekų tvarkytojas** – įmonė, kuri surenka ir (ar) veža, ir (ar) naudoja, ir (ar) šalina atliekas, atlieka šių veiklų organizavimą ir stebėseną, šalinimo vietų vėlesnę priežiūrą. Prie atliekų tvarkytojų priskiriami prekiautojai atliekomis ar tarpininkai, vykdantys nurodytą veiklą.

**Komunalinių atliekų tvarkymo sistemos administratorius (toliau – Administratorius)** –Savivaldybės įsteigtas juridinis asmuo, Savivaldybės pavedimu savivaldybės teritorijoje atliekantis komunalinių atliekų tvarkymo sistemos organizavimo funkcijas ir (ar) teikiantis atliekų tvarkymo paslaugas.

**Mišrios komunalinės atliekos** – atliekų turėtojų neišrūšiuotos arba po pirminio rūšiavimo likusios komunalinės atliekos.

**Buityje susidarančios pavojingosios atliekos** – namų ūkiuose ir ūkio subjektų buityje susidarančios atliekos, kurios pasižymi viena ar keliomis pavojingomis savybėmis, nurodytomis Lietuvos Respublikos atliekų tvarkymo įstatyme: baterijos, akumuliatoriai, pasenę vaistai, buitinės chemijos produktų, dažų, lakų, skiediklių atliekos, cheminėmis medžiagomis užterštos pakuotės, tepalų filtrai, panaudoti tepalai ir kitos naftos produktų atliekos, pavojingų medžiagų turinčios elektros ir elektronikos įrangos, dienos šviesos lempos ir kitos atliekos, kuriose yra gyvsidabrio.

**Didelių gabaritų atliekos** – stambūs buities apyvokos daiktai: baldai, langai, durys, dviračiai ir kitos namų ūkyje susidarančios didelių matmenų atliekos, kurios dėl savo dydžio negali būti metamos į mišrių komunalinių atliekų surinkimo konteinerius. Didžiosioms atliekoms nepriskiriamos statybos ir griovimo atliekos, buityje susidarančios pavojingos, elektros ir elektroninės įrangos atliekos, naudotos padangos.

**Statybos ir griovimo atliekos** – atliekos, susidarančios statant, rekonstruojant, remontuojant ar griaunant statinius, taip pat statybos gaminių brokas.

**Biologiškai skaidžios atliekos** – bet kokios atliekos, kurios gali skaidytis ar būti suskaidytos aerobiniu ar anaerobiniu būdu. Į šią sąvoką įeina ir žaliosios atliekos – žaliųjų teritorijų tvarkymo atliekos (šakos, lapai, nupjauta žaliųjų vejų žolė), maisto atliekos ir kitos panašios kilmės atliekos, kurias galima kompostuoti.

**Gatvių, šaligatvių ir kitų teritorijų valymo sąšlavos** – smulkios medžių šakos, lapai, pumpurai, žiedai, smulkios komunalinės atliekos, dulkės, žemės, purvas, smėlis, žvyras ir kitos panašios medžiagos, kurios susidaro valant gatves, šaligatvius ir kitas teritorijas.

**Didelių gabaritų atliekų surinkimo aikštelės –** aikštelės, skirtos didelių gabaritų, statybos ir griovimo, buitinės tekstilės, komunalinių atliekų sraute susidarančioms pavojingoms ir kitoms komunalinių atliekų sraute susidarančioms atliekoms, atskirtoms nuo mišrių komunalinių atliekų srauto, priimti.

**Individualus konteineris** – atliekų surinkimo konteineris, kuriuo šiose Taisyklėse nustatytais atvejais naudojasi vieno individualaus namo (ar jame esančio buto), vieno kotedžo gyventojai, vieno sodo pastato naudotojai, pastoviai gyvenantys sodininkų bendrijos teritorijoje, arba vienas juridinis asmuo (išskyrus bendrijas ir administratorius).

**Bendro naudojimo konteineris** – antžeminis, pusiau požeminis atliekų surinkimo konteineris, esantis konteinerių aikštelėje ar konteinerių stovėjimo vietoje, kuriuo naudojasi daugiau negu vienas komunalinių atliekų turėtojas.

**Vietinė rinkliava –** Savivaldybės tarybos sprendimu nustatyta privaloma atliekų turėtojų įmoka už komunalinių atliekų surinkimą ir jų tvarkymą.

**Konteinerio žymeklis –** vežėjo suteiktas konteinerio identifikavimo numeris, skirtas naudoti konteinerio pakėlimo identifikavimui.

Kitos šiose Taisyklėse vartojamos sąvokos suprantamos taip, kaip jos yra apibrėžtos Lietuvos Respublikos aplinkos apsaugos įstatyme, Lietuvos Respublikos atliekų tvarkymo įstatyme ir kituose atliekų tvarkymą reglamentuojančiuose teisės aktuose.

**III SKYRIUS**

**KOMUNALINIŲ ATLIEKŲ TVARKYMO SISTEMOS ORGANIZAVIMAS**

9. Klaipėdos rajono savivaldybės administracija (toliau – Administracija) organizuoja komunalinių atliekų tvarkymo sistemą, būtiną jos teritorijoje susidarančioms komunalinėms atliekoms tvarkyti, užtikrina tos sistemos funkcionavimą, organizuoja atliekų, kurių turėtojo nustatyti neįmanoma arba kuris neegzistuoja, tvarkymą ir administruoja komunalinių atliekų tvarkymo paslaugos teikimą.

10. Komunalinių atliekų tvarkymo sistemos organizavimo funkcijas Savivaldybės administracija atlieka įstatymų ir kitų teisės aktų nustatyta tvarka.

11. Savivaldybės komunalinių atliekų tvarkymo sistema organizuojama ir plėtojama vadovaujantis regioniniu ir Savivaldybės atliekų tvarkymo planu.

12. Komunalinių atliekų tvarkymo sistemos administratorius (toliau – Administratorius) atlieka jam, steigimo dokumentuose, sutartiniais pagrindais ir (ar) administraciniais aktais, pavestas funkcijas.

13. Klaipėdos regiono savivaldybės kartu yra įsteigusios juridinį asmenį – UAB „Klaipėdos regiono atliekų tvarkymo centras“ (Toliau – KRATC), kuris įgyvendina regioninės komunalinių atliekų tvarkymo infrastruktūros sukūrimo projektus, eksploatuoja Klaipėdos regiono nepavojingų atliekų sąvartyną bei kitą, jam nuosavybes teise, priklausančią infrastruktūrą bei teisės aktų nustatyta tvarka parenka šios infrastruktūros operatorius.

14. Gamintojai ir (ar) importuotojai, ir (ar) gamintojų ir importuotojų licencijuotos organizacijos (toliau – Organizacijos) organizuoja ir (ar) dalyvauja organizuojant apmokestinamųjų gaminių ir pakuočių atliekų tvarkymą.

15. Siekiant pagerinti gaminių ir (ar) pakuočių atliekų atskyrimą iš bendro komunalinių atliekų srauto, Savivaldybės teritorijoje teisės aktų nustatyta tvarka gali būti diegiamos komunalinių atliekų tvarkymo sistemą papildančios atliekų surinkimo sistemos (toliau – Papildanti atliekų surinkimo sistema).

**IV SKYRIUS**

**KOMUNALINIŲ ATLIEKŲ TVARKYMO SISTEMOS FINANSAVIMAS**

16. Komunalinių atliekų tvarkymo sistema organizuojama ir administruojama taip, kad būtų įgyvendintas „teršėjas moka“ principas, t. y., kad visos su komunalinių atliekų tvarkymu susijusios išlaidos būtų apmokėtos atliekų turėtojų.

17. Komunalinių atliekų tvarkymo sistema finansuojama vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) lėšomis.

18. Vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) dydžius, atliekų turėtojų registro sudarymą, administravimo, mokėjimo, permokos grąžinimo, apskaitos, išieškojimo tvarką ir iš jos gautų savivaldybės biudžeto pajamų panaudojimą reglamentuoja Klaipėdos rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai).

19. Komunalinių atliekų tvarkymo sistemos plėtojimas taip pat gali būti finansuojamas iš Savivaldybės biudžeto, specialiųjų fondų ir programų, investicinių projektų, kreditų bei privačiomis lėšomis.

20. Savivaldybės teritorijoje susidariusių atliekų, kurių turėtojo nustatyti neįmanoma arba kuris nebeegzistuoja (bešeimininkių atliekų) tvarkymas finansuojamas Savivaldybės biudžeto lėšomis.

21. Apmokestinamųjų gaminių ir pakuočių atliekų tvarkymo sąnaudos, teisės aktų nustatyta tvarka privalo apmokėti Organizacijos. Šios sąnaudos neįtraukiamos į gyventojų mokamą Vietinę rinkliavą.

**V SKYRIUS**

**ATLIEKŲ TURĖTOJŲ TEISĖS IR PAREIGOS**

22. Atliekų turėtojai turi teisę:

22.1. gauti šiose Taisyklėse ir kituose teisės aktuose nustatytos kokybės komunalinių atliekų tvarkymo paslaugą;

22.2. deklaruoti komunalines atliekas Nuostatų XII skyriuje nustatyta tvarka;

22.3. naujai įtrauktas vietinės rinkliavos mokėtojas gali kreiptis į Administratorių su prašymu išduoti arba pakeisti individualų mišrių komunalinių atliekų surinkimo konteinerių skaičių ir dydį, kaip numatyta Taisyklių 35.3.4 punkte. Atliekų turėtojas pageidaujantis grąžinti mišrių komunalinių atliekų bei antrinių žaliavų konteinerius, privalo juos išplauti ir pristatyti atliekų vežėjui.

22.4. Savivaldybės tarybos nustatyta tvarka pasinaudoti Vietinės rinkliavos lengvatomis;

22.5. gauti informaciją, susijusią su komunalinių atliekų tvarkymu;

22.6. teikti Administratoriui pasiūlymus dėl komunalinių atliekų tvarkymo sistemos tobulinimo.

23. Atliekų turėtojai privalo:

23.1. naudotis Savivaldybės organizuojama komunalinių atliekų tvarkymo sistema;

23.2. laiku mokėti Savivaldybės tarybos patvirtintą nustatyto dydžio metinę Vietinę rinkliavą, laikytis Nuostatų reikalavimų;

23.3. užtikrinti, kad vežėjas galėtų netrukdomai ištuštinti individualaus naudojimo mišrių komunalinių atliekų surinkimo konteinerius esančius Gargždų ir Priekulės mieste ne rečiau kaip 2 kartus per mėnesį, kaimo vietovėje ne rečiau kaip 1 kartą per mėnesį t. y. išstumti konteinerius į nustatytas konteinerių statymo vietas nurodytu dažnumu;

23.4. rūšiuoti komunalines atliekas jų susidarymo vietoje, t. y. atskirti popierių ir kartoną, stiklą, plastiką, metalą, didžiąsias, žaliąsias, maisto ir virtuvės, buityje susidarančias pavojingas bei elektros ir elektroninės įrangos, statybos ir griovimo atliekas, naudotas padangas ir nemaišyti jų su kitomis atliekomis ar medžiagomis;

23.5. naudotis konteineriais ir juos naudoti tik pagal paskirtį, laikytis konteinerių naudojimosi ir rūšiavimo instrukcijų ir dėti į konteinerius tik tas atliekas, kurioms šie konteineriai yra skirti, uždaryti konteinerių dangčius po atliekų išmetimo į konteinerius;

23.6. neperpildyti mišrių komunalinių atliekų konteinerių, t. y., konteinerių dangčiai turi laisvai užsidaryti, o konteineriai be dangčių užpildyti tik iki viršutinio konteinerio krašto (be kaupo). Esant konteinerių perpildymui, fiksuojamas papildomas mišrių komunalinių atliekų konteinerio pakėlimas, už kurį atliekų turėtojai privalo apmokėti papildomai;

23.7. nepalikti šalia bendro naudojimo konteinerių atliekų, kurioms rinkti šie konteineriai nėra skirti;

23.8. prieš išmetant mišrias komunalines atliekas į konteinerį, jas tvarkingai sudėti į plastikinius (polietileninius) maišelius ir juos užrišti. Rekomenduojama naudoti savaime suyrančius maišelius;

23.9. netelpančias į konteinerius pakuočių (antrinių žaliavų) atliekas susmulkinti arba tvarkyti kaip didelių gabaritų atliekas.

23.10. užtikrinti, kad atliekų vežėjas netrukdomai galėtų privažiuoti prie atliekų konteinerių ir juos ištuštinti:

23.10.1. išstumti konteinerius į nustatytas konteinerių statymo vietas tais atvejais, kai konteineriai stovi patalpose, uždarose kiemuose ar kitose neprivažiuojamose vietose nustatytą konteinerių tuštinimo dieną (pagal grafiką), tačiau ne vėliau kaip 7.00 val. ryte;

23.10.2. vykstant kelio remontui, individualius atliekų konteinerius pastatyti artimiausioje šiukšliavežiui privažiuojamoje vietoje;

23.10.3. konteinerių aikštelėse ir jų aptarnavimo zonose nestatyti transporto priemonių bei užtikrinti tinkamą ir saugų privažiavimą ir priėjimą prie konteinerių.

23.11. plauti individualius mišrių komunalinių atliekų surinkimo konteinerius;

23.12. nedelsiant pašalinti atliekų vežėjo priklijuotame ant konteinerio ar įteiktame informaciniame pranešime nurodytus Taisyklių pažeidimus;

23.13. atskirti gamyboje ar kitoje ūkinėje veikloje susidarančias atliekas ir nemaišyti jų su komunalinėmis atliekomis;

23.14. informuoti Administratorių apie Taisyklių nesilaikymą;

23.15. teikti informaciją, reikalingą vietinės rinkliavos apskaičiavimui, komunalinių atliekų kiekio bei sudėties nustatymui;

23.16. laikytis Taisyklėse bei kituose teisės aktuose nustatytų pareigų.

24. Atliekų turėtojai ir/ar teritorijų valymo paslaugų teikėjai žiemos metu privalo užtikrinti, kad konteinerių aikštelėse ir (ar) konteinerių stovėjimo vietose būtų valomas sniegas ir ledas.

25. Daugiabučių namų savininkų bendrijos ir bendrojo naudojimo objektų administratoriai privalo užtikrinti, kad mišrių komunalinių atliekų surinkimo konteineriai, esantys daugiabučių namų patalpose, būtų pastatyti atliekų vežėjų pateiktuose mišrių komunalinių atliekų surinkimo ir išvežimo grafikuose nurodytu laiku ir vietose, prie kurių gali laisvai privažiuoti šiukšliavežiai, ir kontroliuoti, kad ištuštinti konteineriai nestovėtų lauke.

26. Už aplinkos prie konteinerių aikštelės ar stovėjimo vietos nuolatinę priežiūrą bei švarą ir tvarką atsako atliekų turėtojai (naudojamo nekilnojamojo turto objekto savininkas arba nekilnojamojo turto objekto savininko įgaliotas asmuo, arba daugiabučio namo savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, arba bendrojo naudojimo objektų administratorius, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti) ir/ar teritorijų valymo paslaugų teikėjai.

27. Jei individualus konteineris ar konteinerio žymeklis tampa netinkamas naudoti dėl atliekų turėtojo kaltės, jis keičiamas, suremontuojamas atliekų turėtojo sąskaita pagal atliekų tvarkytojo patvirtintus įkainius ne vėliau kaip per 3 darbo dienas.

28. Atliekų turėtojai, deklaruojantys komunalinių atliekų kiekį, privalo laikytis Nuostatų XII skyriuje nustatytų reikalavimų. Atliekų turėtojai, deklaruojantys komunalines atliekas, atsako už Komunalinių atliekų deklaracijoje pateiktos informacijos teisingumą.

29. Atliekų turėtojams draudžiama:

29.1. maišyti komunalines atliekas su gamybinės ir kitos ūkinės veiklos atliekomis;

29.2. savavališkai pakeisti bendrojo naudojimo konteinerio stovėjimo vietą;

29.3. užstatyti autotransporto priemonėmis komunalinių atliekų konteinerių aikštelių ar stovėjimo vietų aptarnavimo zonas;

29.4. presuoti ar grūsti atliekas į konteinerius;

29.5. mišrias komunalines atliekas mesti į kitiems asmenims priklausančius ar kitiems atliekų turėtojams priskirtus mišrių komunalinių atliekų konteinerius (pvz. išmesti mišrias komunalines atliekas iš individualių valdų ar kolektyvinių sodų į daugiabučių namų konteinerius ir pan.);

29.6. išmesti komunalines atliekas gatvėse, aikštėse, skveruose, parkuose ir kitur bei palikti mišrias komunalines, buityje susidarančias pavojingas bei elektros ir elektronines įrangos atliekas, statybos ir griovimo atliekas, didžiąsias atliekas, naudotas padangas, antrines žaliavas šalia komunalinių atliekų konteinerių

29.7. atliekas užkasti, vežti į laukus, miškus bei kitas tam neskirtas vietas;

29.8. mesti į konteinerius žemės gruntą, degančias ar karštas atliekas, farmacines, medicinines atliekas bei kitas nekomunalines atliekas, buityje susidarančias pavojingas bei elektros ir elektroninės įrangos atliekas; pilti į konteinerius chemines medžiagas, srutas, nuotekas bei skystas atliekas; mesti į tam neskirtus konteinerius naudotas padangas, didžiąsias, statybos ir griovimo bei žaliąsias atliekas;

29.9. rašinėti, piešti, klijuoti lipdukus, gadinti ir laužyti konteinerius, nuimti ar kitaip gadinti konteinerių žymeklius;

29.10. raustis konteineriuose, imti iš jų atliekas, antrines žaliavas, pakuotes bei pakuočių atliekas;

29.11. deginti atliekas, išskyrus atvejus, kai jos deginamos vadovaujantis Lietuvos Respublikos teisės aktais;

29.12. naudoti mišrių komunalinių atliekų konteinerį, kuris nėra pažymėtas konteinerio žymekliu;

30. Atliekų turėtojas, sugadinęs ar sunaikinęs atliekų surinkimo įrangą, atsako įstatymų nustatyta tvarka.

31. Teismo sprendimu iškėlus fizinio ir juridinio asmens bankroto bylą, atliekų turėtojui laikinai sustabdoma teisė naudotis komunalinių atliekų tvarkymo paslauga. Jei juridinio asmens vietinės rinkliavos už komunalinių atliekų surinkimą ir tvarkymą skola yra didesnė nei 1000 Eur, komunalinių atliekų surinkimo ir tvarkymo paslauga laikinai sustabdoma.

32. Restruktūrizuojamo juridinio asmens administratorius per 15 kalendorinių dienų nuo sprendimo iškelti restruktūrizavimo bylą dienos privalo pateikti vietinės rinkliavos administratoriui prašymą ir komunalinių atliekų deklaraciją apie restruktūrizuojamo juridinio asmens faktinį komunalinių atliekų kiekį. Per nustatytą terminą nepateikus nurodytų dokumentų, vietinės rinkliavos administratorius turi teisę skaičiuoti vietinę rinkliavą pagal Nuostatų 1 priedo patvirtintus vietinės rinkliavos parametrus arba remtis ankstesne pateikta komunalinių atliekų deklaracija.

**VI SKYRIUS**

**ATLIEKŲ VEŽĖJŲ TEISĖS IR PAREIGOS**

33. Atliekų vežėjai turi teisę:

33.1. neištuštinti konteinerių, jeigu atliekų turėtojas nepristato atliekų surinkimo konteinerio į suderintą konteinerių ištuštinimo vietą nustatytu laiku arba konteineris yra fiziškai nepasiekiamas (tokiu atveju faktas fiksuojamas identifikavimo sistemoje);

33.2. netuštinti konteinerių, jei juose yra daiktų ar atliekų, kurių buvimas – neleistinas pagal teisės aktus ir Taisykles ar kelia grėsmę atliekų vežėjo personalui ir (ar) aplinkai;

33.3. netuštinti konteinerių, jei yra kliūčių, numatytų Taisyklių 60 p., kurios neleidžia ar trukdo suteikti paslaugą;

33.4. įspėti atliekų turėtojus, kurie nesilaiko šių Taisyklių reikalavimų.

34. apie 33.1 – 33.3 punktuose nustatytus atvejus atliekų vežėjas nedelsiant turi informuoti Administratorių, kuris priima sprendimą dėl tokių konteinerių ištuštinimo tvarkos.

35. Atliekų vežėjas privalo:

35.1. vykdyti Administratoriaus reikalavimus ir užduotis, skirtas komunalinių atliekų tvarkymo sistemai įgyvendinti;

35.2. teikti paslaugas pagal minimalius komunalinių atliekų tvarkymo paslaugos kokybės reikalavimų ir kitų teisės aktų nuostatas bei sutarties su Administratoriumi sąlygas;

35.3. nemokamai (vieną kartą) pateikti atliekų turėtojams visą reikiamą komunalinių atliekų ir antrinių žaliavų surinkimo konteinerių bei kitų atliekų surinkimo priemonių kiekį ir įvairovę (išskyrus individualius konteinerius pagal tikslinę naudojimo paskirtį – sodų (žemės ūkio) ir garažų bendrijų nariams). Sudaryti galimybę atliekų turėtojams rūšiuoti komunalines atliekas ir antrines žaliavas. Atliekų turėtojus, turinčius didesnį antrinių žaliavų kiekį, privalo aprūpinti maišais, skirtais antrinėms žaliavoms surinkti;

35.4. Administratoriui pateikus kreipimąsi per 10 kalendorinių dienų nurodytam komunalinių atliekų turėtojui pakeisti anksčiau skirtą mišrių komunalinių atliekų konteinerį kito dydžio konteineriu, naudojamu Savivaldybės komunalinių atliekų tvarkymo sistemoje. Duomenis apie pakeistus konteinerius atliekų vežėjas pateikia Administratoriui;

35.5. tinkamai paženklinti konteinerius – ant konteinerių priekinės dalies turi būti pateikta informacija apie konteinerio paskirtį, informacija apie komunalinių atliekų tvarkytoją (įmonės pavadinimas, adresas, telefono numeris) bei informacija, kokioms atliekoms šie konteineriai yra skirti. Konteinerius pažymėti žymekliais bei užregistruoti atliekų turėtojų registre ne vėliau nei per 5 darbo dienas;

35.6. komunalinių atliekų surinkimui naudoti saugius žmonių sveikatai ir aplinkai konteinerius, atitinkančius teisės aktų reikalavimus;

35.7. komunalines atliekas bei antrines žaliavas rinkti tik iš atliekų konteinerių, kurie pažymėti konteinerių žymekliais;

35.8. komunalines atliekas rinkti tik tokiomis valandomis, kuriomis Triukšmo prevencijos Klaipėdos rajono viešosiose vietose taisyklių ir kitų teisės aktų nustatyta tvarka leidžiama atliekų išvežimo veikla;

35.9. ištuštintus bendrojo naudojimo konteinerius grąžinti į jų nuolatinę stovėjimo vietą, o individualius konteinerius pastatyti į tą pačią vietą, iš kurios buvo paimti, po ištuštinimo uždaryti konteinerių dangčius;

35.10. konteinerių ištuštinimo metu užtikrinti bendrojo naudojimo konteinerių aikštelės ar konteinerių stovėjimo vietos tvarką ir švarią aplinką 5 m. atstumu aplink bendrojo naudojimo konteinerių aikštelę ar konteinerio stovėjimo vietą (5 m skaičiuojant nuo kiekvieno konteinerio išorinės kraštinės);

35.11. plauti bendrojo naudojimo mišrių komunalinių atliekų konteinerius pagal su Administratoriumi suderintą grafiką antrą, trečią metų ketvirčius, tačiau ne rečiau nei kartą per ketvirtį, nustatytomis dienomis ir teritorijomis. Kai vidutinė paros norma aukštesnė negu +10 ºC, dezinfekuoti bendrojo naudojimo mišrių komunalinių atliekų konteinerius po kiekvieno bendro naudojimo mišrių komunalinių atliekų konteinerio ištuštinimo. Bendro naudojimo ir antrinių žaliavų surinkimo konteinerius (jų išorę) plauti ne rečiau kaip vieną kartą per metus;

35.12. Administratoriui pateikus prašymą per 5 darbo dienas pakeisti bendrojo naudojimo mišrių komunalinių atliekų konteinerių skaičių Administratoriaus nurodytoje bendrojo naudojimo konteinerių aikštelėje;

35.13. sugadintus ir techniškai netvarkingus (dėl atliekų vežėjo kaltės) konteinerius be papildomo mokesčio suremontuoti ar pakeisti kitais to paties dydžio ir tos pačios paskirties kokybiškais konteineriais ne vėliau kaip per 5 darbo dienas nuo informacijos apie surinkimo priemonės netinkamumą naudoti gavimo ar sužinojimo dienos;

35.14. esant mišrių komunalinių atliekų konteinerių perpildymui fiksuoti (fotografuojant) papildomą komunalinių atliekų konteinerio pakėlimą;

35.15. esant pakartotinam bendrojo naudojimo konteinerių perpildymo faktui, konteinerių aikštelėje esančių konteinerių kiekį ir tūrį suderinti su Administratoriumi;

35.16. teikti informaciją Administratoriui apie sutvarkytų mišrių komunalinių bei didelių gabaritų atliekų kiekį;

35.17. Administratoriui pareikalavus, teikti duomenis apie atliekų turėtojus, kurie naudojasi komunalinių atliekų surinkimo ir išvežimo paslaugomis bei duomenis, reikalingus susidarančių komunalinių atliekų kiekiui ir teikiamų atliekų surinkimo paslaugų apimčiai nustatyti;

35.18. einamųjų metų pabaigoje iki lapkričio mėn. 15 d. Administratoriui pateikti mišrių komunalinių atliekų, antrinių žaliavų, žaliųjų atliekų surinkimo, konteinerių plovimo ir dezinfekavimo bei kitus grafikus;

35.19. pasikeitus mišrių komunalinių atliekų, antrinių žaliavų bei žaliųjų atliekų surinkimo grafikui, atliekų vežėjas privalo pateikti Administratoriui mišrių komunalinių atliekų, antrinių žaliavų bei žaliųjų atliekų surinkimo grafikus prieš 30 d. iki paskelbiant Administratoriaus ir vežėjų interneto tinklalapyje ir kituose atliekų turėtojams prieinamuose šaltiniuose;

35.20. suderinus su Administratoriumi, mišrių komunalinių atliekų, antrinių žaliavų bei žaliųjų atliekų surinkimo grafikus privalo paskelbti savo interneto tinklalapyje ir kituose atliekų turėtojams prieinamuose šaltiniuose ne vėliau kaip 30 dienų iki grafiko įsigaliojimo bei pristatyti vietinės rinkliavos mokėtojams pasikeitusį grafiką.

36. Atliekų vežėjams draudžiama:

36.1. maišyti atskirai surinktas mišrias komunalines atliekas su pakuotės ir pakuočių atliekomis, antrinėmis žaliavomis ir kitomis atskirai surenkamomis atliekomis;

36.2. savavališkai pakeisti konteinerio stovėjimo vietą;

36.3. savavališkai, su Administratoriumi nesuderinus, keisti komunalinių atliekų surinkimo grafikus.

**VII SKYRIUS**

**SAVIVALDYBĖS ADMINISTRACIJOS FUNKCIJOS**

37. Administracijos atliekamos funkcijos:

37.1. kontroliuoti kaip gyventojai, įmonės ir organizacijos laikosi savivaldybės atliekų tvarkymo taisyklių;

37.2. Savivaldybės administracija rengia, o Savivaldybės taryba tvirtina atliekų tvarkymo

taisykles ir atliekų tvarkymo planus, vietinės rinkliavos už komunalinių atliekų tvarkymą dydžius, atliekų susidarymo normas, specialiuosius teritorijų planavimo dokumentus;

37.3. organizuoti Savivaldybės teritorijoje susidariusių bešeimininkių atliekų tvarkymą;

37.4. dalyvauti organizuojant ir plėtojant regioninę komunalinių atliekų tvarkymo (surinkimo, rūšiavimo, panaudojimo, galutinio sutvarkymo) sistemą;

37.5. vykdyti atliekų tvarkymo paslaugų kokybės kontrolę;

37.6. su Administratoriumi vykdyti atliekų turėtojų švietimą atliekų tvarkymo srityje;

37.7. apmokėti Administratoriui už savivaldybės teritorijoje surinktas ir sutvarkytas komunalines atliekas pagal faktiškai surinktą ir sutvarkytą komunalinių atliekų kiekį;

37.8. nagrinėti skundus ir prašymus dėl komunalinių atliekų tvarkymo sistemos kokybės, dėl galimo Administratoriaus neveikimo ar netinkamo veikimo;

37.9. teikti pasiūlymus Administratoriui dėl bendro naudojimo mišrių komunalinių atliekų ir antrinių žaliavų surinkimo konteinerių stovėjimo vietų nustatymo ir (ar) keitimo bei bendro naudojimo konteinerių kiekio;

37.10. derinti Papildančios atliekų surinkimo sistemos diegimo sąlygas Lietuvos Respublikos aplinkos ministro patvirtintų Savivaldybės organizuojamą komunalinių atliekų tvarkymo sistemą papildančių atliekų surinkimo sistemų diegimo sąlygų derinimo su savivaldybėmis taisyklių nustatyta tvarka ir teikia Administratoriui pastabas dėl Papildančios atliekų surinkimo sistemos diegimo sutarties projekto;

37.11. kaupti Administratoriaus pateiktą informaciją apie surinktų ir sutvarkytų atliekų kiekį;

37.12. vykdyti šių Taisyklių laikymosi kontrolę;

37.13. Administracija turi teisę gauti apibendrintus komunalinių atliekų surinkimo ir tvarkymo apskaitos duomenis iš Administratoriaus ir savivaldybės teritorijoje veikiančių atliekas surenkančių, vežančių ar apdorojančių įmonių.

**VIII SKYRIUS**

**ADMINISTRATORIAUS FUNKCIJOS**

38. Administratorius privalo vykdyti tas pareigas, kurios yra numatytos pasirašytoje su savivaldybe sutartyje, bei laiku ir tinkamai atlikti funkcijas, numatytas šiose Taisyklėse, Nuostatuose, Deklaravimo tvarkos apraše ir kituose savivaldybės administraciniuose aktuose, reglamentuojančiuose komunalinių atliekų tvarkymą.

39. Administratoriaus atliekamos funkcijos:

39.1. organizuoti konkursą komunalinių**,** biologiškai skaidžių atliekų, antrinių žaliavų, didžiųjų atliekų tvarkymo paslaugą teikiančiam Atliekų vežėjui parinkti;

39.2. vykdyti sutartinių įsipareigojimų tarp Administratoriaus ir Atliekų vežėjo priežiūrą ir kontrolę;

39.3. pateikti Savivaldybės institucijai įmokos už komunalinių atliekų surinkimą iš atliekų turėtojų ir komunalinių atliekų tvarkymą dydžio apskaičiavimą ir, jeigu Savivaldybės taryba šią įmoką patvirtina, ją rinkti;

39.4. registruoti komunalinių atliekų turėtojus;

39.5. rinkti, analizuoti informaciją apie komunalinių atliekų tvarkymą savivaldybės ir (ar) atliekų tvarkymo regiono teritorijoje, regiono plėtros tarybos patvirtinto regioninio ir savivaldybės tarybos patvirtinto savivaldybės atliekų tvarkymo planų priemonių, užtikrinančių valstybiniame strateginiame atliekų tvarkymo plane nustatytų užduočių įgyvendinimą, vykdymą;

39.6. kaupti ir analizuoti informaciją apie surinktų ir sutvarkytų komunalinių atliekų kiekį ir informaciją pateikti Administracijai;

39.7. teikti pasiūlymus regiono plėtros tarybai ir savivaldybės tarybai dėl komunalinių atliekų tvarkymo sistemos tobulinimo ir plėtojimo;

39.8. nustatyti ir (ar) keisti bendro naudojimo mišrių komunalinių, biologiškai skaidžių atliekų ir antrinių žaliavų surinkimo konteinerių stovėjimo vietas bei bendro naudojimo konteinerių kiekį;

39.9. derinti ir patvirtinti atliekų vežėjų pateiktus bendrojo naudojimo konteinerių plovimo bei dezinfekavimo grafikus, atliekų bei antrinių žaliavų surinkimo grafikus ir skelbti juos Administratoriaus tinklalapyje;

39.10. spręsti dėl tvarkos konteinerių aikštelėse ir su atliekų surinkimu kylančias problemas;

39.11. įgyvendinti visuomenės informavimo, švietimo ir mokymo priemones komunalinių atliekų tvarkymo srityje;

39.12. organizuoti komunalinių atliekų tvarkymo (surinkimo, rūšiavimo, panaudojimo) sistemas;

39.13. atlikti kitas su komunalinių atliekų tvarkymo sistemos organizavimu susijusias Savivaldybės pavestas funkcijas.

**IX SKYRIUS**

**MIŠRIŲ KOMUNALINIŲ ATLIEKŲ TVARKYMAS**

40. Savivaldybės teritorijoje mišrios komunalinės atliekos surenkamos antžeminiais ir pusiau požeminiais konteineriais.

41. Atliekų turėtojai mišrias komunalines (po rūšiavimo likusias) atliekas turi išmesti į mišrių komunalinių atliekų surinkimo konteinerius.

42. Savivaldybės teritorijoje susidariusios mišrios komunalinės atliekos surenkamos 0,24 m3 ar 1,1 m3 talpos Lietuvos Respublikos standartus atitinkančiais konteineriais, kurių skaičius nustatomas pagal poreikį ir mišrių komunalinių atliekų susikaupimo normas.

43. Individualių namų atliekų turėtojai yra aptarnaujami 0,24 m3 talpos konteineriais, kurių skaičių gali pasirinkti pagal poreikį.

44. Individualaus naudojimo mišrių komunalinių atliekų surinkimo konteineriai ir deklaruojantiems mišrių komunalinių atliekų kiekį konteineriai Gargždų ir Priekulės mieste tuštinami pagal grafiką ne rečiau kaip 1 kartą per savaitę, kaimo vietovėje ne rečiau kaip kas antrą savaitę.

45. Individualūs mišrių komunalinių atliekų surinkimo konteineriai išvežimo grafike nustatytą dieną ir paėmimo vietą turi būti pastatyti nuo 7.00 val.

46. Tie atliekų turėtojai, kurie neturi galimybės pastatyti konteinerių dėl didelio atstumo nuo atliekų susidarymo vietos iki konteinerio ištuštinimo vietos, naudojasi bendro naudojimo konteineriais kartu su kitais atliekų turėtojais.

47. Antžeminiais ir pusiau požeminiais bendro naudojimo mišrių komunalinių atliekų surinkimo konteineriais (1,1 m3 - 5 m3 talpos) naudojasi daugiabučių gyvenamųjų namų gyventojai, sodininkų ir garažų bendrijų nariai. Bendrojo naudojimo konteineriais naudojasi ir kiti atliekų turėtojai, neturintys galimybės kaupti komunalinių atliekų atskirai (netaikoma sodininkų ir garažų bendrijos nariams atskirai).

48. Mišrių komunalinių atliekų surinkimo bendro naudojimo konteinerių stovėjimo vietos nustatomos ir aikštelės įrengiamos tokiu principu: ne arčiau kaip 10 m nuo daugiabučio pastato ir 3 m nuo vienbučio (dvibučio) namo langų ir durų bei ne tolimesniu nei 300 m atstumu iki atliekų turėtojo. Šio principo galima nesilaikyti rengiant pusiau požeminių konteinerių aikšteles.

49. Mišrių komunalinių atliekų surinkimo bendro naudojimo konteinerių išdėstymas nustatomas Mišrių komunalinių atliekų ir antrinių žaliavų surinkimo konteinerių stovėjimo vietų ir aikštelių išdėstymo schemoje.

50. Antžeminiai ar pusiau požeminiai mišrių komunalinių atliekų surinkimo konteineriai tuštinami pagal grafiką ne rečiau kaip 2 kartus per 1 savaitę.

51. Bendro naudojimo mišrių komunalinių atliekų surinkimo konteineriai, Gargždų ir Priekulės miestuose, tuštinami pagal grafiką ne rečiau kaip 2 kartus per savaitę, kaimo vietovėje – ne rečiau kaip kas antrą savaitę.

52. Sodininkų ir garažų bendrijų teritorijose bendrijos valdyba savo spendimu privalo Administratoriui nurodyti sodininkų ir garažų bendrijų teritorijoje bendrųjų mišrių komunalinių atliekų konteinerių pastatymo vietas. Bendrųjų mišrių komunalinių atliekų surinkimo konteinerių skaičius, maršrutai, parenkami pagal bendrijos valdymo organų priimtą sprendimą.

53. Sodininkų, garažų, bendrijų teritorijose mišrių komunalinių atliekų surinkimo konteineriai tuštinami pagal grafiką.Gavus sodininkų ir garažų bendrijos valdybos pateiktą prašymą, pagal galimybę organizuoti papildomą komunalinių atliekų išvežimą skaičiuojant papildomos kintamosios dalies dedamąją.

54. Konteineriai turi stovėti atliekų turėtojo teritorijoje. Jei atliekų turėtojas neturi privačios nuosavybės ar kita teise valdomo žemės sklypo, konteineriai gali stovėti Savivaldybės administracijos nustatytoje konteinerių stovėjimo vietoje ar aikštelėje. Konteineriai gali stovėti visuomeninės paskirties statinių, įrengtų pagal STR 2.02.02:2004 „Visuomeninės paskirties statiniai“ reikalavimus, patalpose ir gyvenamųjų pastatų, įrengtų pagal STR. 2.02.01:2004 „Gyvenamieji pastatai“ reikalavimus, patalpose.

55. Konteineriais aprūpina ir juos keičia komunalinių Atliekų vežėjas pagal su Administratoriumi sudarytoje sutartyje numatytas sąlygas. Netinkamą naudoti ir (ar) sugadintą surinkimo konteinerį komunalinių atliekų tvarkytojas turi pakeisti ar suremontuoti šių Taisyklių 33.13 papunktyje nustatyta tvarka.

56. Mišrios komunalinės, biologiškai skaidžiosios atliekos iš atliekų turėtojų renkamos pagal atliekų surinkėjo parengtus ir su Administratoriumi suderintus atliekų surinkimo ir išvežimo grafikus. Atliekų surinkimo ir išvežimo grafikai nuolat skelbiami, Administratoriaus ir Atliekų vežėjo internetiniuose tinklalapiuose.

57. Viešųjų renginių metu renginių organizatoriai privalo užtikrinti, kad būtų pastatyti laikinieji specialieji konteineriai, skirti mišrioms komunalinėms atliekoms surinkti. Konteineriai ir jų pastatymo vietos turi būti estetiški ir patogūs renginio lankytojams, atitikti visuomenės sveikatos saugos reikalavimus.Komunalinių atliekų konteineriai užsakomi ne vėliau nei prieš 2 darbo dienas.

58. Už individualių konteinerių sanitarinę-higieninę būklę atsako komunalinių atliekų turėtojas, už bendro naudojimo - atliekų vežėjas, kuris privalo plauti ir dezinfekuoti mišrių komunalinių atliekų konteinerius šių Taisyklių 35.11 punkte nustatytu dažniu.

59. Privažiavimai prie bendro naudojimo mišrių komunalinių atliekų konteinerių, suderinus su Savivaldybės administracija, pažymimi geltona linija, draudžiančia stovėti autotransporto priemonėms.

60. Privažiavimas turi būti grįstas žvyru ar asfaltuotas, kad galėtų privažiuoti šiukšliavežės, kurių įprasta ašies apkrova yra 18 tonų. Privažiavimo kelio plotis turi būti minimaliai 3,6 m, o bendras laisvas plotis – 4 m. Turi būti pašalintos visos privažiavimo kelio kliūtys, kad užtikrintų tinkamą šiukšliavežės privažiavimą prie atliekų surinkimo konteinerio.

**X SKYRIUS**

**PAKUOČIŲ ATLIEKŲ IR ANTRINIŲ ŽALIAVŲ TVARKYMAS**

61. Savivaldybės teritorijoje pakuočių atliekos ir antrinės žaliavos surenkamos antžeminiais ir pusiau požeminiais konteineriais.

62. Antrinių žaliavų surinkimo konteineriai (individualūs 0,12 – 0,24 m3 talpos, bendro naudojimo 1,3 - 2,5 m3 talpos) gali būti statomi kartu su mišrių komunalinių atliekų surinkimo konteineriais arba atskirai atliekų turėtojams ir atliekų vežėjams patogiose vietose.

63. Individualaus naudojimo pakuočių atliekų surinkimo konteineriai tuštinami pagal grafiką ne rečiau kaip:

63.1. skirti stiklinių pakuočių ir stiklo atliekoms surinkti – ne rečiau kaip 1 kartą per 6 savaites;

63.2. skirti plastiko, popieriaus ir metalo pakuočių atliekoms surinkti – ne rečiau kaip 1 kartą per mėnesį;

64. Bendro naudojimo antrinių žaliavų surinkimo konteinerių komplektą sudaro trys konteineriai, skirti antrinėms žaliavoms rinkti: stiklui, popieriui, kartonui ir kombinuotai pakuotei, plastiko ir metalo.

65. Bendro naudojimo pakuočių atliekų surinkimo konteineriai tuštinami pagal grafiką ne rečiau kaip:

65.1. skirti stiklinių pakuočių ir stiklo atliekoms surinkti – ne rečiau kaip 1 kartą kas 4 savaites;

65.2. skirti popierinių ir kartoninių pakuočių bei popieriaus ir kartono atliekoms surinkti – ne rečiau kaip 1 kartą kas 4 savaites;

65.3. skirti plastikinių, metalinių, kombinuotų ir kitų pakuočių atliekoms surinkti – ne rečiau kaip 1 kartą kas 4 savaites.

66. Individualių namų ūkiai gali papildomai naudotis pakuočių atliekų surinkimo bendro naudojimo konteinerių aikštelėmis, didelių gabaritų atliekų surinkimo aikštelėmis ir Papildančiomis atliekų surinkimo sistemomis.

67. Individualūs antrinių žaliavų surinkimo konteineriais išvežimo grafike nustatytą dieną ir paėmimo vietą turi būti pastatyti nuo 7.00 val.

68. Daugiabučių namų atliekų turėtojai pakuočių atliekas turi išmesti į pakuočių atliekų bendro naudojimo surinkimo konteinerius ir papildomai gali naudotis didelių gabaritų atliekų surinkimo aikštelėmis bei Papildančiomis atliekų surinkimo sistemomis.

69. Išrūšiuotos ir į pakuočių atliekų surinkimo konteinerius metamos pakuotės ir pakuočių atliekos turi būti be priemaišų.

70. Atskirose atliekų surinkimo priemonėse surinktos pakuotės ir pakuočių atliekos negali būti maišomos tarpusavyje ir (ar) su mišriomis komunalinėmis atliekomis.

71. Viešųjų renginių metu, renginių organizatoriai privalo užtikrinti, kad būtų pastatyti laikinieji specialieji konteineriai, skirti pakuočių atliekoms surinkti. Konteineriai ir jų pastatymo vietos turi būti estetiški ir patogūs renginio lankytojams, atitikti visuomenės sveikatos saugos reikalavimus.

**XI SKYRIUS**

**DIDELIŲ GABARITŲ IR NAUDOTŲ PADANGŲ ATLIEKŲ TVARKYMAS**

72. Didelių gabaritų atliekos iš atliekų turėtojų yra surenkamos pagal seniūnijos, sodininkų, garažų bendrijų valdybos prašymą pastačius didžiųjų atliekų surinkimo konteinerį, ne rečiau kaip 2 kartus per metus,neimant papildomo mokesčio. Pageidaujant užsakyti papildomus didžiųjų atliekų konteinerius, konteinerių pastatymo ir atliekų sutvarkymo išlaidas padengia užsakovas. Didelių gabaritų atliekų surinkimo konteineriai nėra statomi tose vietovėse, kur yra įrengtos didelių gabaritų atliekų surinkimo aikštelės arba pastatyti mobilūs atliekų surinkimo konteineriai.

73. Administratorius savo internetinėje svetainėje reguliariai informuoja atliekų turėtojus apie datą, laiką ir vietą, kai bus surenkamos buityje susidariusios didelių gabaritų atliekos.

74. Atliekų turėtojai, nurodyti šių Taisyklių 3.1 papunktyje, didelių gabaritų atliekas ir naudotas padangas gali pristatyti į didelių gabaritų atliekų surinkimo aikšteles, kuriose jos priimamos jos Administratoriaus nustatyta tvarka.

75. Atliekų turėtojai į didelių gabaritų atliekų surinkimo aikšteles gali pristatyti ir pakartotiniam naudojimui tinkamas gaminių ir kitas atliekas (senus baldus, statybines medžiagas, dėvėtus drabužius ir pan.), kuriose jos priimamos jos Administratoriaus nustatyta tvarka.

76. Atliekų turėtojai, nurodyti šių Taisyklių 3.2 papunktyje, didelių gabaritų atliekas ir naudotas padangas perduoda tvarkyti atliekų tvarkytojams galiojančių teisės aktų nustatyta tvarka.

77. Draudžiama į užsakytus papildomus konteinerius skirtus didelių gabaritų atliekų surinkimui mesti kitas atliekas.

78. Papildomas didelių gabaritų atliekų surinkimo paslaugas užsisakęs asmuo atsako už šalinamų atliekų turinį. Radus konteineryje netinkamas šalinti atliekas, konteinerį užsakęs asmuo turi sutvarkyti šias atliekas įstatymų nustatyta tvarka.

79. Papildomai užsakius didelių gabaritų atliekų surinkimo paslaugą, didžiųjų atliekų surinkimui skirti konteineriai (ne stacionarūs) nurodytoje teritorijoje statomi ne ilgiau kaip 3 kalendorinėms dienoms.

80. Draudžiama didelių gabaritų atliekas, naudotas padangas mesti į mišrių komunalinių atliekų, pakuotės, pakuotės atliekų ir antrinių žaliavų ar kitus šioms atliekoms neskirtus konteinerius ar palikti šalia jų.

81. Didžiųjų atliekų surinkimo aikštelėmis, esančiomis Klaipėdos rajono savivaldybės teritorijoje, nemokamai gali naudotis tik fiziniai Klaipėdos rajono savivaldybės teritorijojeesančiųnekilnojamojo turto objektų savininkai arba jų įgalioti asmenys, esantys registruoti vietinės rinkliavos atliekų turėtojų registre.

**XII SKYRIUS**

**BIOLOGIŠKAI SKAIDŽIŲ ATLIEKŲ TVARKYMAS**

82. Atliekų turėtojai, kurie turi galimybes biologiškai skaidžias atliekas kompostuoti savo valdomo žemės sklypo ribose, turi tai daryti kompostavimo dėžėje, specialiai tam skirtoje vietoje.

83. Atliekų turėtojai, kurie neturi galimybių ar nepageidauja kompostuoti atliekų privačioje valdoje, atskirtas biologiškai skaidžias (žaliąsias) atliekas turi pristatyti į žaliųjų atliekų kompostavimo aikštelę.

84. Kaimų ir gyvenviečių individualių namų gyventojai atliekas gali kompostuoti savo gamybos įrenginiuose arba kartu su žemės ūkio ar gyvulininkystės atliekomis.

85. Daugiabučių namų sklypuose ir (ar) daugiabučių namų patalpų savininkų faktiškai naudojamose teritorijose susidariusios biologiškai skaidžios atliekos tvarkomos vadovaujantis Klaipėdos rajono miestų ir kitų gyvenamųjų vietovių tvarkymo, švaros ir viešosios tvarkos taisyklių nustatytais reikalavimais.

86. Miesto daugiabučių namų ir kitų bendro naudojimo teritorijų priežiūros metu susidarančias biologiškai skaidžias (žaliąsias) atliekas miestą tvarkančios įmonės tvarko teisės aktų nustatyta tvarka arba pristato į žaliųjų atliekų kompostavimo ~~s~~ąvartyną (Glaudėnų k.).

87. Įmonės, kurių ūkinėje veikloje susidaro maisto-virtuvės atliekos (viešbučiai, restoranai, kitos viešojo maitinimo įstaigos (švietimo įstaigos ir kt.)), susidariusias ir išrūšiuotas biologines (maisto-virtuvės), bei kitas biologiškai skaidžias atliekas turi tvarkyti teisės aktų nustatyta tvarka.

88. Maisto- virtuvės atliekas draudžiama dėti į mišrių komunalinių atliekų ar į kitus šioms atliekoms neskirtus konteinerius. Atskirai surinktos maisto ir virtuvės atliekos gali būti laikinai laikomos tik nerūdijančiose, vandens nesugeriančiose ir nepraleidžiančiose, atliekų ir klimato poveikiui atspariose talpyklose, kurios užtikrintų apsaugą nuo vėjo, graužikų, paukščių, vabzdžių ir pan.

89. Biologiškai skaidžias (žaliąsias) atliekas, kurios susidaro tvarkant kapaviečių ir kapinių teritorijas, gyventojai privalo atskirti nuo kitų atliekų jų susidarymo vietoje ir išmesti į tam skirtus surinkimo konteinerius arba nurodytas vietas.

90. Atliekų vežėjas iš kapinių surinktas biologiškai skaidžias (žaliąsias) atliekas turi pristatyti į žaliųjų atliekų kompostavimo aikštelę.

91. Savivaldybei nutarus atskirai surinkti biologiškai skaidžias (žaliąsias) atliekas specialiais konteineriais viešose vietose, atliekų turėtojai biologiškai skaidžias (žaliąsias) atliekas privalo talpinti į šioms atliekoms skirtus konteinerius.

92. Draudžiama biologiškai skaidžias (žaliąsias) atliekas mesti į mišrių komunalinių atliekų, antrinių žaliavų ar kitus šioms atliekoms neskirtus konteinerius ar palikti šalia jų.

93. Biologiškai skaidžios (žaliosios) atliekos surenkamos iš žaliųjų atliekų konteinerių arba maišų apvažiuojant atliekų turėtojus pagal iš anksto atliekų vežėjo viešai paskelbtą grafiką, ne rečiau kaip vieną kartą per mėnesį (išskyrus žiemos laikotarpį).

94. Atliekų turėtojai, kurie neturi žaliųjų atliekų konteinerio, žaliąsias atliekas tiesiogiai perduoda atliekų surinkėjui šių atliekų surinkimo dieną arba ne anksčiau nei vieną dieną prieš šių atliekų surinkimą. Atliekų turėtojai po medžių, krūmų kirtimo ir (ar) genėjimo susidariusias žaliąsias atliekas turi susmulkinti ne ilgesnėmis nei 1 m dalimis. Atliekų turėtojai sugrėbtus medžių ir krūmų lapus turi sudėti į maišus. Rekomenduojama naudoti žalios spalvos maišus. Fiziniai asmenys (rinkliavos mokėtojai) turintys didesnį žaliųjų atliekų kiekį, nei patvirtintos susikaupimo normos, pristato minėtas atliekas į didžiųjų atliekų surinkimo aikštelę, kurioje priimamos žaliosios atliekos. Susikaupimo norma apskaičiuojama nuostatų 1 priede nurodytą (Norma x 8,8)/100.

95. Apvažiavimo būdu surinktas biologiškai skaidžias (žaliąsias) atliekas atliekų vežėjai pristato į žaliųjų atliekų kompostavimo aikštelę.

**XIII SKYRIUS**

**BUITYJE SUSIDARANČIŲ TEKSTILĖS ATLIEKŲ TVARKYMAS**

96. Atliekų turėtojai buityje susidarančias tekstilės atliekas privalo atskirti nuo kitų komunalinių atliekų jų susidarymo vietoje.

97. Atliekų turėtojai, nurodyti šių Taisyklių 3.1 papunktyje, buityje susidarančias tekstilės atliekas pristato į didelių gabaritų atliekų surinkimo aikšteles, arba į nurodytas ir paskelbtas kitas vietas (kilnojamosios surenkamos vietos) kuriose jos priimamos Administratoriaus nustatyta tvarka.

98. Atliekų turėtojai, nurodyti šių Taisyklių 3.2 papunktyje, tekstilės atliekas perduoda tvarkyti Atliekų vežėjui teisės aktų nustatyta tvarka.

99. Atliekų turėtojai buityje susidarančias tekstilės atliekas gali pristatyti į didžiųjų atliekų surinkimo aikšteles, esančias Klaipėdos rajono savivaldybės teritorijoje.

100. Gyventojai (rinkliavos mokėtojai) buityje susidarančių tekstilės atliekų kiekius, kurie viršija didžiųjų atliekų surinkimo aikštelės Administratoriaus nurodytas ribas, tvarko savo lėšomis.

101. Draudžiama tekstilės atliekas mesti į mišrių komunalinių atliekų, antrinių žaliavų ar kitus šioms atliekoms neskirtus konteinerius ar palikti šalia jų.

**XIV SKYRIUS**

**BUITYJE SUSIDARANČIŲ PAVOJINGŲ ATLIEKŲ TVARKYMAS**

102. Atliekų turėtojai buityje susidarančias pavojingąsias atliekas privalo atskirti nuo kitų komunalinių atliekų jų susidarymo vietoje.

103. Atliekų turėtojai, nurodyti šių Taisyklių 3.1 papunktyje, buityje susidarančias pavojingąsias atliekas pristato į didelių gabaritų atliekų surinkimo aikšteles, kuriose jos priimamos nustatyta tvarka.

104. Atliekų turėtojai, nurodyti šių Taisyklių 3.2 papunktyje, pavojingąsias atliekas perduoda tvarkyti Atliekų vežėjui teisės aktų nustatyta tvarka.

105. Atliekų turėtojai susidariusius nereikalingus vaistus turi perduoti vaistinėms, kurios šias atliekas priima Sveikatos apsaugos ministerijos nustatyta tvarka.

106. Atliekų turėtojai buityje susidarančias elektros ir elektroninės įrangos atliekas gali nemokamai pristatyti į elektros ir elektroninės įrangos gamintojų ir importuotojų įrengtas tokių atliekų priėmimo vietas, elektros ir elektroninės įrangos platinimo vietas arba perduoti tokias atliekas turinčiam teisę tvarkyti atliekų tvarkytojui.

107. Draudžiama buityje susidarančias pavojingąsias atliekas mesti į mišrių komunalinių atliekų, antrinių žaliavų ar kitus šioms atliekoms neskirtus konteinerius ar palikti šalia jų.

**XV SKYRIUS**

**ELEKTROS IR ELEKTRONINĖS ĮRANGOS ATLIEKŲ TVARKYMAS**

108. Atliekų turėtojai elektros ir elektroninės įrangos atliekas privalo atskirti nuo kitų komunalinių atliekų jų susidarymo vietoje.

109. Atliekų turėtojai, nurodyti šių Taisyklių 3.1 papunktyje, elektros ir elektroninės įrangos atliekas:

109.1. pristato į didelių gabaritų atliekų surinkimo aikšteles, kuriose jos priimamos Administratoriaus nustatyta tvarka;

109.2. perduoda Atliekų vežėjui, kai jis jas surenka apvažiavimo būdu ne rečiau kaip 2 kartus per metus pagal grafiką;

109.3. teisės aktų nustatyta tvarka perduoda elektros ir elektroninės įrangos gamintojams, importuotojams ar platintojams, turintiems pareigą priimti elektros ir elektroninės įrangos atliekas.

110. Atliekų turėtojai, nurodyti šių Taisyklių 3.2 papunktyje, elektros ir elektroninės įrangos atliekas teisės aktų nustatyta tvarka perduoda elektros ir elektroninės įrangos gamintojams, importuotojams, platintojams ar Atliekų vežėjui.

111. Atliekų turėtojai į didelių gabaritų atliekų surinkimo aikšteles gali pristatyti pakartotinam naudojimui tinkamas elektros ir elektroninės įrangos atliekas, kuriose jos priimamos Administratoriaus nustatyta tvarka.

112. Atliekų turėtojai susidariusias elektros ir elektroninės įrangos atliekas gali pristatyti į elektros ir elektroninės įrangos atliekų surinkimo vietas (prekybos centruose, mokyklose, ir pan.), kurių sąrašas skelbiamas Organizacijų interneto tinklalapiuose.

113. Atliekų turėtojai gali papildomai naudotis Papildančiomis atliekų surinkimo sistemomis elektros ir elektroninės įrangos atliekoms.

**XVI SKYRIUS**

**STATYBOS IR GRIOVIMO ATLIEKŲ TVARKYMAS**

114. Šios Taisyklės reglamentuoja statybos ir griovimo atliekų, susidarančių atliekant smulkius patalpų statybos (griovimo) ar remonto darbus, kuriems vykdyti teisės aktų nustatyta tvarka nėra privalomas statybos leidimas ar rašytinis pritarimas statinio projektui, tvarkymą.

115. Atliekų turėtojai (fiziniai vietinės rinkliavos mokėtojai), nurodyti šių Taisyklių 3.1 papunktyje, statybos ir griovimo atliekas gali nemokamai pristatyti į didelių gabaritų atliekų surinkimo aikšteles, kuriose jos priimamos Administratoriaus nustatyta tvarka.

116. Atliekų turėtojui kreipusis (žodžiu, raštu) į Administratorių dėl susidariusių statybos ir griovimo atliekų surinkimo papildomos paslaugos, atliekų vežėjas suteikia tokią paslaugą už papildomą mokestį per 10 darbo dienų nuo kreipimosi dienos apie tai iš anksto informuodamas besikreipiantį atliekų turėtoją.

117. Atliekų turėtojai, nurodyti šių Taisyklių 3.2 papunktyje, savo statybos ir griovimo atliekas tvarko patys arba perduoda tvarkyti statybos ir griovimo atliekų tvarkytojams teisės aktų nustatyta tvarka.

118. Fiziniai asmenys (rinkliavos mokėtojai), statybos ir griovimo atliekų kiekius, kurie viršija didžiųjų atliekų aikštelės Administratoriaus nurodytas ribas, tvarko savo lėšomis, įstatymų nustatyta tvarka.

119. Siekiant, kad statybinės ir griovimo atliekos neužterštų aplinkos ir nekeltų pavojaus, iki statybos darbų pabaigos jos kaupiamos ir saugomos aptvertoje teritorijoje, konteineriuose ar kitoje uždaroje talpykloje iki jų perdavimo statybos ir griovimo atliekų tvarkytojui.

120. Draudžiama statybines ir griovimo atliekas mesti į mišrių komunalinių atliekų, antrinių žaliavų ar kitus šioms atliekoms neskirtus konteinerius ar palikti šalia jų.

**XVII SKYRIUS**

**GATVIŲ, ŠALIGATVIŲ IR KITŲ TERITORIJŲ VALYMO SĄŠLAVŲ TVARKYMAS**

121. Už gatvėse, šaligatviuose ir kitose teritorijose (viešosiose erdvėse) susikaupusių sąšlavų išvežimą – atsakingos teritorijas valančios ir prižiūrinčios įmonės bei teritorijų savininkai.

122. Gatvių ir kitų teritorijų tvarkymo metu susidarančios sąšlavos gali būti šalinamos sąvartyne. Už šių atliekų šalinimą sąvartyne turi mokėti įmonė, kuri vykdo teritorijos priežiūrą ir pristato šias atliekas į sąvartyną.

123. Draudžiama gatvių, šaligatvių ir kitų teritorijų valymo sąšlavas pilti į komunalinių atliekų surinkimo priemones ar palikti šalia jų.

**XVIII SKYRIUS**

**KOMUNALINIŲ ATLIEKŲ TVARKYMO PASLAUGOS KOKYBĖS STEBĖSENA**

124. Atliekų turėtojų skundus ir prašymus dėl šių atliekų tvarkymo sistemos teikiamų paslaugų kokybės nagrinėja Savivaldybės teritoriją aptarnaujantys komunalinių atliekų vežėjai ir Administratorius.

125. Komunalinių atliekų tvarkymo paslaugas teikiantys komunalinių Atliekų vežėjai privalo įdiegti ir palaikyti kokybės užtikrinimo ir ataskaitų teikimo sistemą, vykdyti teikiamų paslaugų kokybės stebėseną pagal sutartyje su Administratoriumi nustatytus reikalavimus.

126. Komunalinių atliekų tvarkymo paslaugos kokybės stebėsena vykdoma pagal Savivaldybės tarybos sprendimu patvirtintą Klaipėdos rajono komunalinių atliekų tvarkymo paslaugos kokybės stebėsenos ir kontrolės vykdymo bei stebėsenos ir kontrolės rodiklių ir jų kriterijų tvarką.

**XIX SKYRIUS**

**BAIGIAMOSIOS NUOSTATOS**

127. Šių Taisyklių įgyvendinimą kontroliuoja Savivaldybės administracija ir Administratorius. Teisę surašyti administracinių nusižengimų protokolus už taisyklių nesilaikymą turi Savivaldybės administracijos direktoriaus tam įgalioti pareigūnai ir Lietuvos Respublikos administracinių nusižengimų kodekse nurodyti pareigūnai.

128. Komunalinių atliekų tvarkymo kontrolę vykdo Savivaldybės administracija.

129. Asmenims, pažeidusiems šių taisyklių reikalavimus, yra taikoma administracinė atsakomybė pagal Lietuvos Respublikos administracinių nusižengimų kodekso nuostatas.

130. Atliekų turėtojo patraukimas atsakomybėn neatleidžia jo nuo prievolės laikytis šių Taisyklių ir pašalinti pažeidimo pasekmes bei atlyginti visus dėl to atsiradusius nuostolius.

\_\_\_\_\_\_\_\_\_\_\_\_\_\_\_\_\_\_\_\_\_\_\_